22°22′12″N 114°04′44″E﻿ / ﻿22.370°N 114.079°E﻿ / 22.370; 114.079

出事巴士嘅同款車
**屯門公路雙層巴士失事**係宗2003年7月10號喺香港屯門公路發生嘅嚴重交通意外，一架雙層巴士飛出天橋，造成21死20傷，死者包括巴士司機。呢宗車禍係香港開埠以來死得人最多嘅車禍。

經過
--

2003年7月10號朝早6點15分，一架載咗40名乘客嘅Neoplan Centroliner雙層冷氣巴士（AP69，JU4667）行緊九巴265M線開去天恆邨，由麗瑤邨開出嗰日頭班車，去到朝早6點半左右，巴士駛至屯門公路汀九段橋面時，喺快線有一架客貨車突然切入中線，使正喺中線嘅一架貨櫃拖架被迫轉入慢線閃避，貨櫃拖架繼而撞向行緊慢線的嘅雙層九巴，巴士車尾泵把被扯甩，巴士然後撞斷高架橋嘅護欄。雖然巴士部份車頭懸空出高架橋後稍為停低，然而，大概90秒後全車突然衝前跌落35米下嘅汀九村山坡翻側。事後，巴士車頭車尾損毀最嚴重，多名乘客被拋出車外或被壓喺殘骸之下，有目擊嘅汀九村村民形容現場情況「似空難多過車禍」。由於衝力猛烈，巴士司機同埋18名乘客當場死咗，另外2名乘客喺醫院經搶救後死亡，其餘傷者中有3人一度危殆，13人情況嚴重。

搶救經過
----

最先報警嘅係住喺巴士墮下位置20米外嘅一戶村民，佢被巴士墮下嘅巨響驚醒後立即報警。村民即時協助救出傷者，亦有好多傷者自行爬出
。

救援人員只可以從青山公路行上意外地點，而救援期間要用重型設備去剪開殘骸救人，增加救援嘅困難。事件中由於死傷者太多，當局首次喺大型災難現場設置臨時停屍間充氣帳蓬安放遺體。

事件中消防處共派出133名消防員、15架救護車、兩架流動醫療車，民安隊派出4隊攀山拯救隊，另外警務處派出百幾名警員，合共三百幾人到場搜救。

死傷者分別送到屯門醫院、仁濟醫院、瑪嘉烈醫院同埋明愛醫院。由於意外空前重大，各間醫院都採取災難應變措施。

警方喺應變中更啟動「重大事件調查及災難支援工作系統」，同時緊急設立一個「災難查詢中心」畀家人查詢死傷者同協調救援工作。

當時嘅行政長官董建華即時去到車禍現場視察救援行動，並下令全力徹查意外原因，之後去瑪嘉烈醫院探傷者。

意外調查
----

意外發生後，警方扣留貨櫃拖架，並將巴士殘骸吊起回收作調查。警方後來喺屯門公路意外現場，用失事嘅貨櫃拖架同埋同失事巴士同型號嘅車做實驗，以重組當時情況及嘗試搵出當時兩架車嘅車速

。除此以外，有關方面更將香港嘅退役雙層巴士運去北京進行護欄的撞擊測試，試驗護欄喺雙層巴士撞擊下嘅損壞情況。

意外引起公眾關注，因此行政長官委任獨立專家委員會調查事故，但委員會唔會追究責任，而只會提出建議防止同類意外
；另外立法會亦曾經就車禍展開特別會議討論。

意外原因
----

### 司機

喪生嘅九巴車長**陳運年**，41歲，入職6年，駕駛紀錄良好；265M線喺2001年一開，佢就揸嗰條線，故此應該好熟嗰條線
。佢喺意外前兩日放完例假，加上意外時佢啱啱開工冇耐，故此相信事件唔涉及體力不支或疲勞
。死者老婆冇做嘢，大女11歲，細仔5歲。

九巴工友指死者為人和藹可親，而且死者屋企貼滿晒公司發出嘅安全獎狀及服務獎狀，而公司只會喺員工成年冇意外紀錄或被投訴，至會出獎狀，可見佢服務及駕駛安全紀錄都唔錯。

另一名出事司機係貨櫃車拖頭司機**李秋榮**，53歲，於2002年至事發期間先後有三次涉及違反交通條例嘅案底，事發時揸緊貨櫃車行中線，聲稱當時尾隨一架客貨車突然切出中線，需要閃避而撞向事發巴士
。呢次車禍後至第一審期間，貨櫃車拖頭司機再有兩次涉及違反交通條例嘅案底。

### 車

事發後，貨櫃車拖頭司機李秋榮就事件承認：用一架車身及配件並非喺良好及可使用狀態嘅車、用一架懸掛系統並非保持有效運作嘅車輛、以及駕駛未獲發有效牌照嘅拖架三條罪
。

### 馬路設計

事發後政府成立「屯門公路交通事故獨立專家小組」調查屯門公路嘅安全性，同年12月5號發表嘅報告指出屯門公路有啲地方未達現行標準，但基本上條路係安全，出事地點設計並冇唔妥。專家小組報告內指出，1970年代設計、1983年落成嘅屯門公路好多地方未達到事發時嘅道路安全標準，包括部份路段嘅最高坡度高出近一倍、彎位太急、行車線闊度比標準窄、路肩只得1.5米等
。

判決
--

事後，涉案貨櫃車司機李秋榮被控危險駕駛罪，2005年7月29號，區域法院判佢危險駕駛導致他人死亡罪名成立，入獄18個月、罰款13,500元，及停牌2年。李秋榮不服裁決提出上訴，於2006年2月20號，高等法院上訴庭三名法官一致裁定，由於原審法院忽略咗部分重要法律觀點，判李秋榮上訴得直，改判較輕嘅不小心駕駛罪，判監5個月。由於條罪最高刑罰係監禁6個月，而李秋榮已經坐咗7個月監，所以即時獲釋，但停牌刑罰冇變。法官並強調，雖然被告嘅罪行造成嚴重後果，但唔代表被告嘅罪責特別嚴重。唔少傷者、死者家人甚至係事發現場嘅村民都對第一審裁決及上訴裁決不滿。

其他嘢
---

* 由於車禍死傷者涉及多名天水圍中小學教師，香港教育專業人員協會喺車禍翌日發動「屯門公路車禍全港學校教職員募捐大行動」，行動喺同年9月30號完，籌到超過110萬捐款。
* 事發後九巴發放港幣30,000蚊慰問金畀死者家屬及傷者，並喺同年7月16號喺荃灣西方寺舉行一場法事超渡亡魂。
* 出事巴士事後被運去位於大嶼山小蠔灣嘅龍運巴士車廠，並且因損毀嚴重而報銷。巴士殘骸一直擺到2008年11月至拆毀。

參考
--

1. ↑  東方日報專訊 (July 16, 2003). 〈雙層巴屯門公路墮橋21死〉. 失敗論壇網友Don. 原著喺2007年9月28號歸檔. 喺June 23, 2007搵到.
2. ↑  壹傳媒集團 (July 11, 2003). 〈香港最大車禍 巴士墜橋21死20傷〉. 壹傳媒集團. 原著喺2007年12月26號歸檔. 喺May 2, 2008搵到.
3. ↑  
太陽報 (July 11, 2003). 〈巴士墮坡大災難21死〉. 東方報業集團有限公司. 喺June 22, 2007搵到.
4. ↑  蘋果日報 (July 11, 2003). 〈墮下剎那如地震哀號遍野〉. 壹蘋果網絡. 原著喺2007年12月26號歸檔. 喺June 24, 2007搵到.
5. ↑  蘋果日報 (July 11, 2003). 〈死傷枕藉消防驚慌失措〉. 壹蘋果網絡. 原著喺2007年12月26號歸檔. 喺June 24, 2007搵到.
6. ↑  林琳 (April 13, 2005). 〈2003年7月到醫院 探望屯門大車禍傷者〉. 南方網. 原著喺十一月 1, 2013歸檔. 喺June 23, 2007搵到.
7. ↑  邢丹 (July 17, 2003). 〈香港警方現場模擬屯門公路車禍 收集有關數據〉 (簡體中文). 中新網. 原著喺2007年2月16號歸檔. 喺June 23, 2007搵到.
8. ↑  香港政府 (December 5, 2003). 〈專家小組指屯門公路安全〉. 香港政府新聞網. 原著喺2007年9月30號歸檔. 喺June 22, 2007搵到.
9. ↑  
九龍汽車（一九三三）有限公司 (July 11, 2003). 〈九巴對屯門意外事件的回應〉. 九龍汽車（一九三三）有限公司. 喺June 22, 2007搵到.
10. ↑  
九龍汽車（一九三三）有限公司 (July 11, 2003). 〈九巴對屯門意外事件的回應〉. 九龍汽車（一九三三）有限公司. 喺June 22, 2007搵到.
11. ↑  
太陽報 (July 11, 2003). 〈巴士墮坡大災難21死〉. 東方報業集團有限公司. 喺June 22, 2007搵到.
12. ↑  
太陽報 (July 30, 2005). 〈揹21命司機因18月〉. 東方報業集團有限公司. 喺June 22, 2007搵到.
13. ↑  香港政府 (December 5, 2003). 〈專家小組指屯門公路安全〉. 香港政府新聞網. 原著喺2007年9月30號歸檔. 喺June 22, 2007搵到.
14. ↑  蘋果日報 (December 6, 2003). 〈道路設計未達標〉. 壹蘋果網絡. 原著喺2007年12月26號歸檔. 喺June 22, 2007搵到.
15. ↑  太陽報 (July 30, 2005). 〈揹21命司機囚18月〉. 東方報業集團有限公司. 喺June 22, 2007搵到.
16. ↑  太陽報 (February 21, 2006). 〈屯門巴士大車禍 改判不小心駕駛 累死21人櫃車司機獲釋〉. 東方報業集團有限公司. 喺June 22, 2007搵到.
17. ↑  太陽報 (February 21, 2006). 〈死者家屬：天理何在〉. 東方報業集團有限公司. 喺June 22, 2007搵到.
18. ↑  太陽報 (July 30, 2005). 〈汀九村民嘆判刑過輕〉. 東方報業集團有限公司. 喺June 22, 2007搵到.
19. ↑  蘋果日報 (July 11, 2003). 〈天水圍9校13教職員傷亡〉. 壹蘋果網絡. 原著喺2007年12月26號歸檔. 喺June 24, 2007搵到.
20. ↑  區伯權. 〈屯門公路大車禍死傷教師職員募捐行動工作報告〉. 香港教育專業人員協會. 原著喺2007-06-11歸檔. 喺June 22, 2007搵到.
21. ↑  
九巴 (July 14, 2003). 〈九巴已陸續發放慰問金〉. 九龍汽車（一九三三）有限公司. 喺June 23, 2007搵到.
22. ↑  
九巴 (July 16, 2003). 〈九巴安排法事超渡亡魂〉. 九龍汽車（一九三三）有限公司. 喺June 23, 2007搵到.

出面網頁
----

* 屯門公路嚴重交通事故21死20傷
* 事後成立的專家小組表示屯門公路安全
* 香港・バス事故（2003年7月10日）写真をクリック
* 高速道路からバス転落、21人死亡20人負傷－香港